b'\n_START_ARTICLE_\nMK-Tresmer\n_START_SECTION_\nHistoriaa\n_START_PARAGRAPH_\nNykyinen MK-Tresmer sai alkunsa, kun Pohjoismaiden Yhdyspankista l\xc3\xa4htem\xc3\xa4\xc3\xa4n joutunut Heikki Tavela osti 1950\xe2\x80\x931960-lukujen vaihteessa vasta perustetun muovipajan Oy MK-Tuote Ab:n, liikeideanaan suunnitella ja valmistaa muovisia s\xc3\xa4\xc3\xa4st\xc3\xb6lippaita pankkien markkinointitarkoituksiin. Yrityksen ensimm\xc3\xa4inen tuote oli Maapallo-s\xc3\xa4\xc3\xa4st\xc3\xb6lipas Tavelan entiselle ty\xc3\xb6nantajalle Yhdyspankille._NEWLINE_Vuoteen 1965 menness\xc3\xa4 MK-Tuote oli kasvanut muutaman ty\xc3\xb6ntekij\xc3\xa4n pajasta 80\xe2\x80\x9390 hengen yritykseksi. Yhdyspankille tehty maapallolipas myytiin monen muunkin maan pankeille, ja Kansallispankin Roope Ankka -lipasta tilasi jopa Walt Disney -yhti\xc3\xb6. MK-Tuotteelle my\xc3\xb6nnettiin 1970 Tasavallan presidentin vientipalkinto._NEWLINE_1960-luvulla MK-Tuote valmisti s\xc3\xa4\xc3\xa4st\xc3\xb6lippaiden ohella autotarvikkeita sek\xc3\xa4 varastokalusteita, joissa yhdistyiv\xc3\xa4t sek\xc3\xa4 muovien ett\xc3\xa4 metallien k\xc3\xa4ytt\xc3\xb6. Menestystuotteeksi muodostuivat MK-sarjan lokerikot, jotka muodostuivat metallikehikosta ja l\xc3\xa4pikuultavasta muovista valmistetuista vetolaatikoista. T\xc3\xa4st\xc3\xa4 tuoteryhm\xc3\xa4st\xc3\xa4 syntyi vuonna 1969 Turkuun perustettu Treston Oy, jonka toisena perustajaosakkaana toiminut Vaasan H\xc3\xb6yrymylly osti kokonaan itselleen 1977. Treston erikoistui varastokalusteisiin sek\xc3\xa4 Ristomatti Ratian suunnitelemiin Palaset-muovikalusteisiin. Tavela osti MK-ryhm\xc3\xa4\xc3\xa4n my\xc3\xb6s porilaisen vuonna 1952 perustetun Karhumuovi Oy:n, joka 1970-luvulla valmisti Ratian suunnittelemia melamiiniastioita Marimekon sisaryritykselle D\xc3\xa9cembrelle. Yrityksen tuotevalikoimassa oli nyt vaateripustimia, muita taloustarvikkeita, toimistomuoveja, lastentarvikkeita, varastokalusteita ja pakkaustuotteita. 1960-luvun lopulla viennin osuus liikevaihdosta ylitti 60 prosenttia. Vaateripustimien ja korien tuotanto aloitettiin 1970-luvun puoliv\xc3\xa4liss\xc3\xa4._NEWLINE_MK-ryhm\xc3\xa4 siirtyi 1989 Bachmannien perheyrityksen, kassakaappivalmistaja Kaso Oy:n omistukseen, ja toiminta jatkui uudella nimell\xc3\xa4 MK-Tresmer Oy Helsingin Pit\xc3\xa4j\xc3\xa4nm\xc3\xa4ell\xc3\xa4. Omistajanvaihdoksen my\xc3\xb6t\xc3\xa4 tuotevalikoimaa karsittiin, ja yritys keskittyy Palaset-tuotemerkill\xc3\xa4 valmistettaviin toimisto-ja piens\xc3\xa4ilytystuotteisiin, vaateripustimiin ja ostoskoreihin sek\xc3\xa4 s\xc3\xa4\xc3\xa4st\xc3\xb6- ja ker\xc3\xa4yslippaisiin._NEWLINE_MK-Tresmer Oy:n liiketoiminta myytiin joulukuussa 2017 Plastep Oy:lle. Nimi MK-Tresmer siirtyi Plastep Oy:n aputoiminimeksi.'